b"\n_START_ARTICLE_\nJerry Lee Lewis\n_START_SECTION_\n\xc3\x8enceputul \xc8\x99i apogeul carierei muzicale\n_START_PARAGRAPH_\nLewis s-a n\xc4\x83scut \xc3\xaentr-o familie s\xc4\x83rac\xc4\x83 din Ferriday, Concordia Parish (estul Louisianei) \xc8\x99i a \xc3\xaenceput s\xc4\x83 c\xc3\xa2nte la pian din copilarie \xc3\xaempreun\xc4\x83 cu doi veri\xc8\x99ori de-ai s\xc4\x83i: Mickey Gilley \xc8\x99i Jimmy Swaggart. P\xc4\x83rin\xc8\x9bii s\xc4\x83i (Elmo \xc8\x99i Mamie Lewis) au ipotecat ferma pentru a-i putea cump\xc4\x83ra un pian. Influen\xc8\x9bat de un veri\xc8\x99or pianist mai \xc3\xaen v\xc3\xa2rst\xc4\x83 (Carl McVoy), de programul radio \xc8\x99i de melodiile tonomatului cu muzic\xc4\x83 de la Haney\xe2\x80\x99s Big House, Lewis \xc8\x99i-a dezvoltat propriul stil, mix\xc3\xa2nd rhythm and blues, boogie-woogie, gospel \xc8\x99i muzic\xc4\x83 country, precum \xc8\x99i influen\xc8\x9be de la piani\xc8\x99ti recunoscu\xc8\x9bi de muzic\xc4\x83 \xe2\x80\x9ccountry boogie\xe2\x80\x9d, precum Moon Mullican \xc8\x99i Merrill Moore. Cur\xc3\xa2nd \xc3\xaencepea s\xc4\x83 c\xc3\xa2nte profesionist._NEWLINE_Mama sa l-a \xc3\xaenscris la Universitatea Southwestern Assemblies of God din Waxahachie, Texas, asigur\xc3\xa2ndu-se c\xc4\x83 fiul s\xc4\x83u va c\xc3\xa2nta de acum exclusiv \xc3\xaen numele lui Dumnezeu. Dar Lewis mai \xc3\xaendr\xc4\x83zne\xc8\x9b din fire, a c\xc3\xa2ntat o interpretare boogie woogie a piesei \xe2\x80\x9cMy God is Real\xe2\x80\x9d la o adunare bisericeasc\xc4\x83, fapt ce a condus la excluderea lui de respectivul eveniment. Pearry Green, pe atunci pre\xc8\x99edintele consiliului elevilor, a relatat cum \xc3\xaen timpul unui spectacol, Jerry Lee Lewis a c\xc3\xa2ntat muzic\xc4\x83 \xe2\x80\x9clumeasc\xc4\x83\xe2\x80\x9d. Urm\xc4\x83toarea diminea\xc8\x9b\xc4\x83, decanul l-a chemat atat pe Jerry c\xc3\xa2t \xc8\x99i pe Pearry \xc3\xaen biroul s\xc4\x83u pentru a-i exmatricula. Jerry a afirmat la momentul respecitv c\xc4\x83 Pearry nu ar fi trebuit exmatriculat, deoarece \xe2\x80\x9cel nu avea s\xc4\x83 \xc8\x99tie ce va urma ca eu sa fac\xe2\x80\x9d. Ani mai t\xc3\xa2rziu, Pearry l-a \xc3\xaentrebat pe Jerry: \xe2\x80\x9c\xc3\x8enc\xc4\x83 mai c\xc3\xa2n\xc8\x9bi muzica diavolului?\xe2\x80\x9d Jerry a r\xc4\x83spuns: \xe2\x80\x9cDa. Dar \xc8\x99tii, e ciudat c\xc4\x83 aceea\xc8\x99i muzic\xc4\x83 pentru care m-au dat afar\xc4\x83 din \xc8\x99coal\xc4\x83, este muzica care se c\xc3\xa2nt\xc4\x83 azi \xc3\xaen biserici. Diferen\xc8\x9ba este c\xc4\x83 eu \xc8\x99tiu c\xc4\x83 interpretez pentru diavol, pe c\xc3\xa2nd ei nu.\xe2\x80\x9d_NEWLINE_Renun\xc8\x9b\xc3\xa2nd la interpretarea muzicii religioase, Jerry a \xc3\xaenceput s\xc4\x83 performeze \xc3\xaen cluburi \xc8\x99i \xc3\xaen jurul ora\xc8\x99elor Ferriday \xc8\x99i Natchez, Mississippi. A devenit parte din noua tendin\xc8\x9b\xc4\x83 rock and roll, lans\xc3\xa2ndu-\xc8\x99i primul s\xc4\x83u album demo \xc3\xaen 1954. \xc3\x8en jurul anului 1955, Jerry a ini\xc8\x9biat o c\xc4\x83l\xc4\x83torie la Nashville, unde a c\xc3\xa2ntat \xc3\xaen cluburi \xc3\xaencerc\xc3\xa2nd s\xc4\x83 ob\xc8\x9bin\xc4\x83 profit. A fost refuzat de c\xc4\x83tre Grand Ole Opry, de scena country din Louisiana Hayride \xc8\x99i chiar \xc8\x99i de spactacolul radio din Shreveport._NEWLINE_\xc3\x8en noiembrie 1956, Lewis a plecat spre Memphis, Tennessee pentru o audi\xc8\x9bie la Casa de discuri Sun. Sam Phillips, de\xc8\x9bin\xc4\x83torul casei de discuri, era plecat la momentul respectiv \xc3\xaentr-o c\xc4\x83l\xc4\x83torie \xc3\xaen Florida, dar produc\xc4\x83torul \xc8\x99i inginerul de sunet Jack Clement au \xc3\xaenregistrat interpretarea lui Lewis asupra piesei \xe2\x80\x9cCrazy Arm\xe2\x80\x9d de Ray Price, precum \xc8\x99i compozi\xc8\x9bia proprie \xe2\x80\x9cEnd of the Road\xe2\x80\x9d. \xc3\x8en timpul lunii decembrie 1956, cariera lui Lewis a \xc3\xaenceput s\xc4\x83 promit\xc4\x83 din ce \xc3\xaen ce mai mult, \xc3\xaenregistr\xc3\xa2nd at\xc3\xa2t ca \xc8\x99i artist solo, c\xc3\xa2t \xc8\x99i ca instrumentist pentru al\xc8\x9bi arti\xc8\x99ti apar\xc8\x9bin\xc3\xa2nd Casei de discuri Sun, arti\xc8\x99ti precum Carl Perkins \xc8\x99i Johnny Cash. Modul s\xc4\x83u aparte de a c\xc3\xa2nta la pian poate fi auzit \xc3\xaen multe piese \xc3\xaenregistrate la Sun spre sf\xc3\xa2r\xc8\x99itul anului 1956 \xc8\x99i \xc3\xaenceputul anului 1957, incluz\xc3\xa2nd piese ale lui Perkins ca \xe2\x80\x9cMatchbox\xe2\x80\x9d \xc8\x99i \xe2\x80\x9cGet Your Cat Clothes On\xe2\x80\x9d, \xc8\x99i piesa lui Billy Lee Riley, \xe2\x80\x9cFlyin\xe2\x80\x99 Saucers Rock\xe2\x80\x99n\xe2\x80\x99Roll\xe2\x80\x9d. P\xc3\xa2n\xc4\x83 \xc3\xaen acest moment, rareori s-a folosit pianului \xc3\xaen muzica rockabilly, \xc3\xaens\xc4\x83 s-a dovedit a fi o influen\xc8\x9b\xc4\x83 puternic\xc4\x83 \xc3\xaen dezvoltarea curentului. Arti\xc8\x99ti rockabilly de la alte case de discuri au \xc3\xaenceput cur\xc3\xa2nd s\xc4\x83 \xc3\xaenregistreze cu piani\xc8\x99ti._NEWLINE_Pe 4 decembrie 1956, Elvis Presley \xc8\x99i-a f\xc4\x83cut apari\xc8\x9bia la Casa de discuri Sun, \xc3\xaentr-o vizit\xc4\x83 de curtoazie, timp \xc3\xaen care Carl Perkins se afla la studio \xc3\xaenregistr\xc3\xa2nd noi piese cu Lewis ce \xc3\xael acompania la pian. Cei trei au \xc3\xaenceput s\xc4\x83 improvizeze, iar Sam Phillips a pornit caseta de \xc3\xaenregistrare. Mai t\xc3\xa2rziu, Phillips l-a sunat pe Johnny Cash pentru a lua parte \xc8\x99i el la aceast\xc4\x83 sesiune improvizat\xc4\x83. Inregistr\xc4\x83rile, aproape jumatate au fost piese gospel, au supravie\xc8\x9buit \xc8\x99i au fost descoperite \xc8\x99i lansate pe un disc \xc3\xaen 1987 sub titul \xe2\x80\x9cMillion Dollar Quartet\xe2\x80\x9d. Printre melodii se num\xc4\x83r\xc4\x83: \xe2\x80\x9cDon't Be Cruel\xe2\x80\x9d \xc8\x99i \xe2\x80\x9cParalyzed\xe2\x80\x9d ale lui Elvis Presley, \xe2\x80\x9cBrown Eyed Handsome Man\xe2\x80\x9d a lui Chuck Berry, \xe2\x80\x9cDon't Forbid Me\xe2\x80\x9d a lui Pat Boone precum \xc8\x99i o interpetare \xc3\xaen stilul Jackie Wilson pe piesa \xe2\x80\x9cDon't Be Cruel\xe2\x80\x9d._NEWLINE_Single-urile lui Lewis (cunoscute sub interpretarea \xe2\x80\x9cJerry Lee Lewis and his Pumping Piano\xe2\x80\x9d) i-au avansat cariera ca \xc8\x99i solist, de-a lungul anului 1957, cu hit-uri precum \xe2\x80\x9cWhole Lotta Shakin\xe2\x80\x99 Goin\xe2\x80\x99On\xe2\x80\x9d \xc8\x99i \xe2\x80\x9cGreat Balls of Fire\xe2\x80\x9d \xe2\x80\x93 cel mai mare hit al s\xc4\x83u. Respectiva pies\xc4\x83, dar si altele, i-au adus faim\xc4\x83 na\xc8\x9bional\xc4\x83 \xc8\x99i interna\xc8\x9bional\xc4\x83, \xc3\xaen ciuda criticilor ce le asociau cu o tent\xc4\x83 sexual\xc4\x83. Din aceast\xc4\x83 cauz\xc4\x83, unele posturi de radio aveau s\xc4\x83 le boicoteze._NEWLINE_Conform spuselor unor surse de \xc3\xaencredere, inclusiv Johnny Cash, Lewis \xc3\xaensu\xc8\x99i care era un cre\xc8\x99tin devotat, era de asemenea tulburat de natura p\xc4\x83c\xc4\x83toas\xc4\x83 a propriului s\xc4\x83u material muzical, despre care credea cu fermitate c\xc4\x83-l va conduce pe el \xc8\x99i pe audien\xc8\x9ba sa \xc3\xaen Iad. Aceste covingeri ale lui Lewis au fost expuse \xc8\x99i \xc3\xaen portretul realizat de Waylon Payne \xc3\xaen filmul din 2005 \xe2\x80\x9cWalk the Line\xe2\x80\x9d, bazat pe autobiografiile lui Cash._NEWLINE_Lewis, cu toate c\xc4\x83 nu a fost primul pianist \xc3\xaen stilul boogie-woogie, a fost un pionier al pianului rock, nu numai prin sunet, ci \xc8\x99i prin interpretarea sa dinamic\xc4\x83. Deseori c\xc3\xa2nta \xc3\xaen picioare, plimbandu-\xc8\x99i m\xc3\xa2inile de-a lungul clapelor pentru un accent dramatic, a\xc8\x99ez\xc3\xa2ndu-se pe clape sau chiar st\xc3\xa2nd deaspura pianului. Prima sa apari\xc8\x9bie TV, unde a demonstrat c\xc3\xa2teva din respectivele mi\xc8\x99c\xc4\x83ri, a fost la The Steve Allen Show pe 28 iulie 1957, unde a c\xc3\xa2ntat \xe2\x80\x9cWhole Lot of Shakin\xe2\x80\x99Going On\xe2\x80\x9d. Lewis are de asemenea reputa\xc8\x9bia de a fi dat foc unui pian la sf\xc3\xa2r\xc8\x99itul unei interpret\xc4\x83ri live, ca form\xc4\x83 de protest \xc3\xaempotriva celor care i-au acordat mai mult credit lui Chuck Berry dec\xc3\xa2t lui._NEWLINE_Stilul s\xc4\x83u eploziv poate fi observat \xc8\x99i \xc3\xaen filme precum \xe2\x80\x9cHigh School Confidential\xe2\x80\x9d (1958), unde a c\xc3\xa2ntat \xc3\xaen spatele unui camion, sau Jamboree (1957). Lewis a fost numit \xe2\x80\x9cprimul mare frenetic al rock and roll-ului\xe2\x80\x9d precum \xc8\x99i \xe2\x80\x9cprimul mare eclectic al rock and roll-ului\xe2\x80\x9d. Aceste tehnici de interpretare au fost adoptate mai t\xc3\xa2rziu de c\xc4\x83tre al\xc8\x9bi arti\xc8\x99ti piano rock, precum Elton John, Billy Joel \xc8\x99i Ben Folds. Compozitorul clasic Michael Nyman a citat stilul lui Lewis ca fiind predecesor al propiei estetici.\n_START_SECTION_\nFamilia \xc8\x99i scandalurile din via\xc8\x9ba personal\xc4\x83\n_START_PARAGRAPH_\nLewis s-a c\xc4\x83s\xc4\x83torit cu Jane Mitcham, a doua so\xc8\x9bie, cu 23 de zile \xc3\xaenainte ca divor\xc8\x9bul fa\xc8\x9b\xc4\x83 de prima so\xc8\x9bie s\xc4\x83 se fi finalizat._NEWLINE_Turbulenta via\xc8\x9b\xc4\x83 personal\xc4\x83 a lui Lewis a fost ascuns\xc4\x83 publicului p\xc3\xa2n\xc4\x83 la turneul din Anglia din mai 1958, c\xc3\xa2nd Ray Berry, un reporter de la o agen\xc8\x9bie de \xc8\x99tiri aflat la aeroportul din Londra (singurul jurnalist prezent), a aflat despre a treia so\xc8\x9bie a lui Lewis, Myra Gale Brown. Ea era veri\xc8\x99oar\xc4\x83 de gradul doi cu Lewis, pe atunci av\xc3\xa2nd nici 14 ani \xc3\xaemplini\xc8\x9bi. Brown, Lewis, \xc8\x99i to\xc8\x9bi din management au insistat la momentul respectiv c\xc4\x83 are 15 ani. Lewis avea atunci aproape 23 de ani. Mass media a escaladat foarte mult evenimentul \xc8\x99i turneul din Anglia a fost anulat dup\xc4\x83 doar trei concerte._NEWLINE_Scandalul l-a urm\xc4\x83rit pe Lewis \xc8\x99i \xc3\xaen America, iar rezultatul a fost trecerea pe lista neagr\xc4\x83 la radio. Aproape c\xc4\x83 a disp\xc4\x83rut de pe scena muzical\xc4\x83. Lewis s-a sim\xc8\x9bit tr\xc4\x83dat de mul\xc8\x9bi suporteri de-ai s\xc4\x83i. Dick Clark chiar a renun\xc8\x9bat la el \xc3\xaen show-urile sale. Lewis a sim\xc8\x9bit c\xc4\x83 p\xc3\xa2n\xc4\x83 \xc8\x99i Sam Phillips l-a v\xc3\xa2ndut, c\xc3\xa2nd Casa de discuri Sun a lansat \xe2\x80\x9cThe Return of Jerry Lee\xe2\x80\x9d, un \xe2\x80\x9cinterviu\xe2\x80\x9d fictiv realizat de Jack Clement cu extrase din piesele lui Lewis. Acest material a f\xc4\x83cut lumin\xc4\x83 \xc3\xaen problemele maritale ale lui Lewis, \xc3\xaembl\xc3\xa2nzind un pic publicitatea negativ\xc4\x83._NEWLINE_Doar Alan Freed (cel care difuza muzic\xc4\x83 afro-american\xc4\x83 rhythm and blues sub numele de rock and roll) a r\xc4\x83mas de partea lui Jerry Lee Lewis, difuz\xc3\xa2ndu-i \xc3\xaenregistrarile, p\xc3\xa2n\xc4\x83 \xc3\xaen momentul \xc3\xaen care a fost \xc3\xaenl\xc4\x83turat ca \xc8\x99i disc-jockey \xc3\xaen urma scandalului din industria audiovizualului de la \xc3\xaenceputul anilor '60, fiind acuzat de piraterie._NEWLINE_Cu toate ca Jerry Lee Lewis era \xc3\xaenc\xc4\x83 sub contract cu Casa de discuri Sun, el a \xc3\xaencetat s\xc4\x83 mai \xc3\xaenregistreze. A ajuns de la concerte pl\xc4\x83tite cu 10.000$ pe noapte, la 250$ pe sear\xc4\x83, \xc3\xaen baruri \xc8\x99i cluburi mici. Pe vremea aceea, Lewis avea c\xc3\xa2\xc8\x9biva prieteni \xc3\xaen care \xc8\x99tia c\xc4\x83 poate avea \xc3\xaencredere. Doar prin intermediul lui Kay Martin, pre\xc8\x99edintele fan-clubului Lewis, T.L. Meade (cunoscut \xc8\x99i ca Franz Douskev) un muzician de ocazie \xc3\xaen Memphis \xc8\x99i prieten cu Sam Phillips, \xc8\x99i Gary Sklar, Lewis a reu\xc8\x99it s\xc4\x83 \xc3\xaenregistreze din nou la Casa de discuri Sun._NEWLINE_Phillips a construit \xc3\xaen 1959 un nou studio \xc3\xaen Memphis, pe 639 Madison Avenue, astfel el a abandonat vechiul studio de pe Union Avenue, unde Phillips i-a \xc3\xaenregistrat pe B.B. King, Howlin\xe2\x80\x99 Wolf, Elvis Presley, Carl Perkins, Lewis, Johnny Cash \xc8\x99i al\xc8\x9bii. \xc3\x8en 1961, la studioul de pe Madison Avenue, Lewis a \xc3\xaenregistrat singurul s\xc4\x83u hit din aceast\xc4\x83 perioad\xc4\x83, o preluare a piesei lui Ray Charles, \xe2\x80\x9cWhat\xe2\x80\x99d I Say\xe2\x80\x9d._NEWLINE_O alt\xc4\x83 \xc3\xaenregistrare a lui Lewis la Casa de discuri Sun a fost un aranjament muzical \xc3\xaen stil boogie, pentru \xe2\x80\x9cGlenn Miller Orchestra\xe2\x80\x9d, colaborare semnat\xc4\x83 \xe2\x80\x9cThe Hawk\xe2\x80\x9d, \xc3\xaens\xc4\x83 mul\xc8\x9bi disc jockey \xc8\x99i-au dat seama imediat de stilul inconfundabil a lui Lewis de a c\xc3\xa2nta la pian, astfel \xc3\xaencercarea lui Phillpis de a ascunde identitatea lui Lewis sub numele \xe2\x80\x9cThe Hawk\xe2\x80\x9d, a e\xc8\x99uat._NEWLINE_Contractul lui Lewis cu Casa de discuri Sun a luat sf\xc3\xa2r\xc8\x99it \xc3\xaen 1963, Lewis al\xc4\x83tur\xc3\xa2ndu-se Casei de discuri Smash, unde a realizat \xc3\xaentr-adev\xc4\x83r \xc3\xaenregistr\xc4\x83ri rock, dar care nu i-au fost de ajutor \xc3\xaen cariera sa._NEWLINE_La mijlocul anilor '60, popularitatea lui Lewis \xc3\xaen Europa \xc8\x99i-a revenit cumva, \xc3\xaen special \xc3\xaen Marea Britanie \xc8\x99i Germania. Un album live intitulat \xe2\x80\x9cLive at the Star Club\xe2\x80\x9d, ce a avut loc \xc3\xaen Hamburg (1964), a fost \xc3\xaenregistrat \xc3\xaempreun\xc4\x83 cu The Nashville Teens. Este considerat \xc8\x99i \xc3\xaen prezent unul dintre cele mai bune albume live rock and roll._NEWLINE_\xc3\x8en 1962, cel de-al doilea fiu al s\xc4\x83u, Steve Allen Lewis, s-a \xc3\xaenecat \xc3\xaentr-o piscin\xc4\x83. Myra a divor\xc8\x9bat de Lewis \xc3\xaen 1970. Tragedia l-a lovit din nou pe Lewis, c\xc3\xa2nd fiul de 19 ani a lui Lewis, Jerry Lee Lewis Jr. a murit \xc3\xaentr-un accident de ma\xc8\x99in\xc4\x83 \xc3\xaen 1973. De asemenea Lewis are \xc3\xaen prezent o fiic\xc4\x83, Phoebe Lewis, c\xc3\xa2nt\xc4\x83rea\xc8\x9b\xc4\x83 \xc8\x99i artist\xc4\x83, care \xc3\xaen ultimii ani i-a fost manager.\n_START_SECTION_\nCariera t\xc3\xa2rzie\n_START_PARAGRAPH_\n\xc3\x8en anii \xe2\x80\x9860 tentativele lui Lewis de a reveni la muzica rock and roll au stagnat timp de 4 ani, pe c\xc3\xa2nd colabora cu Casa de discuri Smash, p\xc3\xa2n\xc4\x83 c\xc3\xa2nd a \xc3\xaenceput s\xc4\x83 \xc3\xaenregistreze balade country._NEWLINE_El avea deja \xc3\xaenregistrat un LP pentru Smash, cu tilul \xe2\x80\x9cCountry Songs for City Folks\xe2\x80\x9d. \xc3\x8en 1968, single-ul s\xc4\x83u \xe2\x80\x9cAnother Place, Another Time\xe2\x80\x9d a devenit un success de Top Ten \xc8\x99i a condus la un \xc8\x99ir de single-uri \xc3\xaen Top Ten, incluz\xc3\xa2nd single-ul country num\xc4\x83rul unu \xe2\x80\x9cTo Make Love Sweeter For You\xe2\x80\x9d din 1968, ce i-a re\xc3\xaennoit lui Lewis statutul de star printre fanii muzicii country, statut similar cu al artistul ex-rockabilly Conway Twitty, care \xc3\xaencepea sa se dezvolte \xc3\xaen aceea\xc8\x99i perioad\xc4\x83 de timp._NEWLINE_P\xc3\xa2n\xc4\x83 la \xc3\xaenceputul anului 1970, Lewis a devenit atat de popular, \xc3\xaenc\xc3\xa2t Casa de discuri Sun (Entertaining Holding Corporation) a readus \xc3\xaen prim plan vechi balade country precum \xe2\x80\x9cInvitation to Your Party\xe2\x80\x9d sub forma unor single-uri, care s-au eviden\xc8\x9biat \xc3\xaen topurile de muzic\xc4\x83 country. \xc3\x8en timpul acestei perioade, Lewis a \xc3\xaenregistrat ceea ce mul\xc8\x9bi colectori au considerat a-i fi ultima realizare de pe pia\xc8\x9ba muzicii country, \xc8\x99i anume LP-ul \xe2\x80\x9cKiller Country\xe2\x80\x9d. Succesele lui Lewis au continuat de-a lungul unui deceniu, dar \xc3\xaentr-un final, trecutul s\xc4\x83u rock and roll a \xc3\xaenceput s\xc4\x83 re\xc3\xaenvie cu hit-uri precum cele ale rock-ului clasic revitalizat \xc3\xaen 1973 de The Big Bopper cu melodia \xe2\x80\x9cChantilly Lace\xe2\x80\x9d, \xc3\xaens\xc4\x83 abord\xc3\xa2nd \xc8\x99i preferin\xc8\x9bele v\xc3\xa2rstei de mijloc cu piesa din 1977 \xe2\x80\x9cMiddle Age Crazy\xe2\x80\x9d. Din 1971, single-urile \xc8\x99i albumele Lewis au fost realizate la Casa de discuri Mercury, \xc3\xaen locul Casei de discuri Smash. \xc3\x8en 1979, Lewis a semnat cu Casa de discuri Elektra \xc8\x99i a avut ultimul s\xc4\x83u hit country important \xe2\x80\x9cThirty-Nine and Holding\xe2\x80\x9d \xc3\xaen 1981. \xc3\x8en 1983 a petrecut o scurt\xc4\x83 perioad\xc4\x83 la Casa de discuri MCA, dar a p\xc4\x83r\xc4\x83sit marca din motive necunoscute._NEWLINE_\xc3\x8en 1989, un film cunoscut sub numele \xe2\x80\x9cGreat Balls of Fire\xe2\x80\x9d, bazat pe experien\xc8\x9ba lui Jerry Lee Lewis \xc3\xaen perioada de \xc3\xaenceput a rock and roll-ului, l-au readus \xc3\xaen aten\xc8\x9bia publicului, mai ales c\xc4\x83 a re\xc3\xaenregistrat toate vechile melodii pentru soundtrack. Filmul a fost realizat dupa cartea fostei sale so\xc8\x9bii, Myra Gale Lewis, iar rolurile au fost interpretate de Dennis Quaid \xc3\xaen rolul lui Lewis, Winona Ryder interpret\xc3\xa2nd-o pe Myra, \xc8\x99i Alec Baldwin pe Jimmy Swaggart. Filmul s-a \xc3\xaencheiat cu scandalul din via\xc8\x9ba personal\xc4\x83 de la sf\xc3\xa2\xc8\x99itul anilor '50._NEWLINE_V\xc4\x83rul s\xc4\x83u, evanghelistul de televiziune Jimmy Swaggart, a avut parte de o pr\xc4\x83bu\xc8\x99ire a carierei de evanghelist, iar consecin\xc8\x9bele au condus la o publicitate negativ\xc4\x83 pentru familia sa, care deja era v\xc4\x83zut\xc4\x83 cu multe probleme. Jimmy este de asemenea un pianist, la fel ca \xc8\x99i alt v\xc4\x83r de-al lui Lewis, muzicianul country Mickey Gilley. Cei trei au ascultat aceea\xc8\x99i muzic\xc4\x83 \xc3\xaen copil\xc4\x83rie, \xc8\x99i au frecventat aceea\xc8\x99i loca\xc8\x9bie Haney's Big House, clubul din Ferriday care promova muzica blues c\xc3\xa2ntat\xc4\x83 de negrii._NEWLINE_Sora lui Lewis, Linda Gail Lewis a realizat c\xc3\xa2teva \xc3\xaenregistr\xc4\x83ri cu fratele ei, iar pentru o vreme a luat parte \xc8\x99i la turnee realizate de acesta._NEWLINE_\xc3\x8en 1990, Lewis a mai avut c\xc3\xa2teva mici apari\xc8\x9bii, printre care \xc8\x99i interpretarea c\xc3\xa2ntecului \xe2\x80\x9cIt Was the Whiskey Talking, Not Me\xe2\x80\x9d, care a fost inclus pe soundtrack-ul filmului de succes \xe2\x80\x9cDick Tracy\xe2\x80\x9d._NEWLINE_\xc3\x8en ciuda problemelor personale, talentul muzical al lui Lewis este recunoscut \xc3\xaen \xc3\xaentreaga lume. \xe2\x80\x9cThe Killer\xe2\x80\x9d, o porecl\xc4\x83 ce a mo\xc8\x99tenit-o din copilarie, este cunoscut pentru vocea sa puternic\xc4\x83 \xc8\x99i interpretarea la pian din timpul spectacolelor; el a fost descris de c\xc4\x83tre artistul Roy Orbinson ca fiind cel mai bun artist f\xc4\x83r\xc4\x83 experien\xc8\x9b\xc4\x83 din istoria muzicii rock and roll. \xc3\x8en 1986, Lewis a f\xc4\x83cut parte din grupul primilor arti\xc8\x99ti introdu\xc8\x99i \xc3\xaen Rock and Roll Hall of Fame._NEWLINE_Tot \xc3\xaen 1986, Lewis s-a re\xc3\xaentors la studioul Sun din Memphis pentru a c\xc3\xa2nta \xc3\xaempreun\xc4\x83 cu Orbinson, Cash si Perkins, al\xc4\x83turi de admiratori vechi ca John Fogerty \xc8\x99i Ricky Nelson. Astfel s-a creat albumul \xe2\x80\x9cClass of \xe2\x80\x9955\xe2\x80\x9d, un fel de continuare a sesiunii \xe2\x80\x9cMillion Dollar Quartet\xe2\x80\x9d, \xc3\xaens\xc4\x83 \xc3\xaen ochii multor critici \xc8\x99i admiratori, Lewis nu mai avea acela\xc8\x99i entuziasm ca alt\xc4\x83dat\xc4\x83._NEWLINE_Lewis nu a \xc3\xaencetat niciodat\xc4\x83 s\xc4\x83 concerteze \xc3\xaen turnee, iar cei care l-au v\xc4\x83zut interpret\xc3\xa2nd, s-au convins c\xc4\x83 \xc3\xaenc\xc4\x83 poate s\xc4\x83 ofere concerte unice, imprevizibile, emo\xc8\x9bionante, personale \xc8\x99i totu\xc8\x99i rock \xe2\x80\x99n\xe2\x80\x99 roll. Pe 12 februarie 2005, a primit din partea Academiei Na\xc8\x9bionale Americane a \xc8\x98tiin\xc8\x9bei \xc8\x99i Artei \xc3\x8enregistr\xc4\x83rilor (The Recording Academy) premiul Grammy pentru \xe2\x80\x9crecunoa\xc8\x99terea \xc3\xaentregii cariere muzicale\xe2\x80\x9d (Lifetime Achievement Award). Pe 26 septembrie 2006, un nou album a fost lansat, intitulat \xe2\x80\x9cLast Man Standing\xe2\x80\x9d, av\xc3\xa2nd colaboratori mul\xc8\x9bi arti\xc8\x99ti din elita rock and roll-ului. Primind recenzii positive, albumul a intrat \xc3\xaen patru topuri Billboard diferite, ocup\xc3\xa2nd inclusiv numarul 1 timp de dou\xc4\x83 s\xc4\x83pt\xc4\x83m\xc3\xa2ni \xc3\xaentr-un top indie._NEWLINE_Un DVD intitulat \xe2\x80\x9cLast Man Standing Live\xe2\x80\x9d a fost lansat \xc3\xaen martie 2007, ce con\xc8\x9bine \xc8\x99i secven\xc8\x9be din concerte live cu performan\xc8\x9bele multor arti\xc8\x99ti consacra\xc8\x9bi. CD-ul \xe2\x80\x9cLast Man Standing Live\xe2\x80\x9d este cel mai bine v\xc3\xa2ndut album din toat\xc4\x83 cariera lui Jerry Lee Lewis. Albumul intitulat \xe2\x80\x9cThe Session\xe2\x80\x9d (album dublu) a fost premiat cu Discul de Aur (Gold Disk) pentru v\xc3\xa2nzarea \xc3\xaen peste 250.000 de copii. Albumele single \xc8\x99i CD-urile aveau s\xc4\x83 se v\xc3\xa2nd\xc4\x83 \xc3\xaen peste 500.000 de exemplare. \xe2\x80\x9cLast Man Standing Live\xe2\x80\x9d con\xc8\x9bine mai multe \xc3\xaenregistr\xc4\x83ri dec\xc3\xa2t albumul original \xe2\x80\x9cThe Session\xe2\x80\x9d \xc8\x99i s-a v\xc3\xa2ndut deja \xc3\xaen peste 500.000 de exemplare \xc3\xaen toat\xc4\x83 lumea._NEWLINE_Pe 5 noiembrie 2007, Rock and Roll Hall of Fame \xc8\x99i o universitate din Cleveland, Ohio, l-au onorat cu o conferin\xc8\x9b\xc4\x83 de 6 zile, interviuri \xc8\x99i clipuri video dedicate lui Jerry Lee Lewis sub titlul \xe2\x80\x9cThe Life And Music of Jerry Lee Lewis\xe2\x80\x9d. El este primul artist \xc3\xaen via\xc8\x9b\xc4\x83 care a fost onorat \xc3\xaen acest mod. \xc3\x8en 10 noiembrie, s\xc4\x83pt\xc4\x83m\xc3\xa2na a culminat cu un concert adus tribut lui Lewis._NEWLINE_Pe 10 februarie 2008, Lewis a ap\xc4\x83rut la a 50-a edi\xc8\x9bie a premiilor Grammy, \xc3\xaempreun\xc4\x83 cu John Fogerty \xc8\x99i Little Richard, interpret\xc3\xa2nd \xe2\x80\x9cGreat Balls of Fire\xe2\x80\x9d \xc3\xaentr-o combina\xc8\x9bie cu piesa \xe2\x80\x9cGood Golly Miss Molly\xe2\x80\x9d._NEWLINE_\xc3\x8en prezent, Lewis tr\xc4\x83ie\xc8\x99te la o ferm\xc4\x83 \xc3\xaen Nesbit, Mississippi, \xc3\xaempreun\xc4\x83 cu familia sa._NEWLINE_Pe 4 iulie 2008, Jerry Lee a ap\xc4\x83rut la A Capitol Forth, interpret\xc3\xa2nd ultimele piese ca un mix \xc3\xaentre \xe2\x80\x9cRoll Over Beethoven\xe2\x80\x9d, \xe2\x80\x9cWhole Lotta Shakin' Goin On\xe2\x80\x9d \xc8\x99i \xe2\x80\x9cGreat Balls of Fire\xe2\x80\x9d._NEWLINE_\xc3\x8en octombrie 2008, Jerry Lee Lewis revine \xc3\xaen Marea Britanie (parte din turneul de succes din Europa), dup\xc4\x83 aproape 50 de ani de la fatidicul prim turneu ce a implicat scandalul cu Myra. El a ap\xc4\x83rut \xc3\xaen dou\xc4\x83 spectacole din Londra: unul special, privat la 100 Club \xc3\xaen 25 octombrie \xc8\x99i celalalt la London Forum pe 28 octombrie, al\xc4\x83turi de Wanda Jackson \xc8\x99i de sora lui, Linda Gail Lewis._NEWLINE_\xc3\x8en 2009 va fi lansat un nou CD \xc8\x99i un DVD, ca o continuare a carierei sale. Tot acest an va marca al 60-lea an, de c\xc3\xa2nd Jerry Lee a avut prima performan\xc8\x9b\xc4\x83 public\xc4\x83, atunci c\xc3\xa2nd a c\xc3\xa2ntat \xe2\x80\x9cDrinking Wine Spo-Dee-O-Dee\xe2\x80\x9d la un magazin de automobile, pe 19 octombrie 1949, \xc3\xaen Ferriday, Louisiana.\n_START_SECTION_\nHiturile muzicale \xc8\x99i recuno\xc8\x99terea ca muzician\n_START_PARAGRAPH_\n\xc3\x8entre anii 1957 \xc8\x99i 2006, data ultimului material discografic \xe2\x80\x9cLast Man Standing\xe2\x80\x9d, 47 de single-uri plus 22 de albume au p\xc4\x83truns \xc8\x99i rezistat \xc3\xaen topurile pop, rock, indie, country \xc8\x99i \xc3\xaen playlist-urile jukebox, at\xc3\xa2t \xc3\xaen Statele Unite c\xc3\xa2t \xc8\x99i \xc3\xaen Marea Britanie. 14 dintre ele au atins prima pozi\xc8\x9bie._NEWLINE_El a fost premiat cu 9 discuri de aur, plus inca un disc neoficial oferit de catre Casa de discuri Mercury pentru albumele care au vandut peste 250.000 de exemplare. Albumul din 2006 \xe2\x80\x9cLast Man Standing\xe2\x80\x9d a vandut peste 500.000 de exemplare in toata lumea, reprezentand cel mai bun album vandut in toata cariera sa muzicala._NEWLINE_Jerry Lee Lewis figureaza in Topul 50 al artistilor country ai tuturor timpurilor. Exista zvonuri ca albumul soundtrack al filmului Great Balls Of Fire, a vandut pana in prezent peste 1.000.000 de copii. Inregistrarea originala a cantecului \xe2\x80\x9cGreat Balls of Fire\xe2\x80\x9d, de la Casa de discuri Sun, a fost aleasa la Grammy Hall of Fame in 1998, iar inregistrarea melodiei \xe2\x80\x9cWhole Lotta Shakin' Goin On\xe2\x80\x9d a primit aceeasi distinctie in 1999._NEWLINE_Alaturi de Johnny Cash, Carl Perkins si Roy Orbison, Jerry Lee Lewis a primit premiul Grammy la categoria \xe2\x80\x9cdiscurs liber\xe2\x80\x9d pentru albumul de interviuri lansat impreuna cu doar cateva copii ale discului \xe2\x80\x9cThe Class of '55\xe2\x80\x9d din 1986.De mentionat este ca doar inregistrarile care au peste 25 de ani si au o importanta semnificativa in istoria muzicii, pot primi aceste onoruri._NEWLINE_Pe 12 februarie 2005, Jerry a primit din partea Academiei Na\xc8\x9bionale Americane a \xc8\x98tiin\xc8\x9bei \xc8\x99i Artei \xc3\x8enregistr\xc4\x83rilor (The Recording Academy) premiul Grammy pentru \xe2\x80\x9crecunoa\xc8\x99terea \xc3\xaentregii cariere muzicale\xe2\x80\x9d (Lifetime Achievement Award). Pe 10 actombrie 2007, a primit premiul American Music Masters Award al Rock 'n' Roll Hall of Fame."